b"\n_START_ARTICLE_\nCarles God\xc3\xb3 i Pi\xc3\xa9\n_START_SECTION_\nBiografia\n_START_PARAGRAPH_\nVa n\xc3\xa9ixer a Igualada el 1834, essent un dels nou fills de Ramon God\xc3\xb3 i Lluci\xc3\xa0. El seu germ\xc3\xa0 Ramon God\xc3\xb3 i Pi\xc3\xa9 (1825-1883) era l'hereu, i en Carles i en Bartomeu s'instal\xc2\xb7laren a Barcelona l'any 1856 on es dedicaren a la ind\xc3\xbastria dels tints. Posteriorment es traslladaren a Bilbao i a Oviedo, on van establir delegacions comercials de la ind\xc3\xbastria t\xc3\xa8xtil familiar. Carles God\xc3\xb3 es va casar amb la basca Antonia Lallana i, el 1864, va n\xc3\xa9ixer a Bilbao el seu fill, Ramon. La crisi pr\xc3\xa8via a la Tercera guerra carlina (1872-1876) va obligar a tancar les delegacions. Carles God\xc3\xb3 va tornar a Barcelona l'any 1869. Carles i Bartomeu, juntament amb Pere Mil\xc3\xa0 i Pi, van fundar God\xc3\xb3 Hermanos y C\xc3\xada, van comprar una f\xc3\xa0brica de filats de jute i en van constituir una altra, subsidi\xc3\xa0ria, de teixits de jute. Aquesta \xc3\xbaltima es va mantenir activa fins a la p\xc3\xa8rdua dels territoris colonials espanyols, el 1898, per\xc3\xb2 la de filats va continuar funcionant amb el nom de God\xc3\xb3 y Tr\xc3\xadas, S.A, tot i que ja no tenia els seus principals prove\xc3\xafdors de mat\xc3\xa8ria primera. Tots dos germans van ser membres actius del Partit Liberal, dirigit per Pr\xc3\xa1xedes Mateo Sagasta, i van ocupar c\xc3\xa0rrecs pol\xc3\xadtics, tant a nivell local com espanyol. Carles God\xc3\xb3 va ser alcalde d'Igualada i diputat a Corts pel districte d'Igualada en les eleccions del 1893 i el 1896. Ell i el seu germ\xc3\xa0 Bartomeu van fundar el diari La Vanguardia l'1 de febrer del 1881, per difondre les doctrines liberals._NEWLINE_Va morir el 9 de juliol del 1897 a la seva resid\xc3\xa8ncia de Tei\xc3\xa0, on l'endem\xc3\xa0 es va instal\xc2\xb7lar la capella ardent. Les despulles es van traslladar en un tren especial amb dest\xc3\xad Barcelona, que va rebre mostres de dol en diverses localitats del trajecte, com Ocata, El Masnou i Badalona. Un cop a Barcelona, la comitiva f\xc3\xbanebre va comptar amb la pres\xc3\xa8ncia d'un gran nombre d'autoritats. Va ser enterrat al Cementiri del Sud-oest. _NEWLINE_Ram\xc3\xb3n God\xc3\xb3 i Lallana (Bilbao 1864-Barcelona 1931), primer Comte de God\xc3\xb3  i fill de Carles God\xc3\xb3 i Pi\xc3\xa9, va mantenir la l\xc3\xadnia pol\xc3\xadtica del seu pare. Va impulsar el creixement de La Vanguardia, de la mateixa manera que posteriorment ho va fer Carlos God\xc3\xb3 i Valls (1899-1987), segon Comte de God\xc3\xb3."